als_Latn dik_Latn sag_Latn
Anjeza Puka, menaxhere marketingu, edhe pse një vajzë e informuar dhe e emancipuar, vendimin për të mbushur buzët me silikon e ka marrë pa u informuar më parë për materialin që po injektonte në trup.
Mbrëmë në Top Show-n me titull “Të shëmtohesh me dëshirë”, disa personazhe kanë treguar përvojat e tyre me ndërhyrjet estetike. Mes tyre ishte edhe Anjeza Puka, e cila 10 vjet më parë ka fryrë buzët me silikon.
Ajo ka treguar që e ka realizuar ndërhyrjen në një sallon bukurie që kryente edhe trajtime estetike. “Mua më thoshte shoqëria që je e bukur, por buzët i ke të holla dhe më ishte krijuar si kompleks. Një ditë pasi mbarova trajtimin e trupit, lexova te lista e çmimeve Buzë -200 mijë lekë të vjetra. Pyeta pronaren çfarë ishte dhe ajo më sqaroi që bëheshin fryrje buzësh me silikon. Morëm në telefon zonjën që i kryente. Ajo më tha që të mendohesha mirë sepse ishte për gjithë jetën, por unë e mora si avantazh që nuk do më duhej të ndërhyja më”, ka treguar Anjeza.
Tashmë ajo ka shkuar në disa vende për t’i zvogëluar buzët sepse nuk i pëlqejnë më, por është e vështirë dhe rreziku që mund të krijohen defekte dhe asimetri e ka stepur. 10 vjet më parë, i pëlqenin shumë, por tashmë kur synohet një lloj bukurie më natyrale, është e penduar për ndërhyrjen.
Materiali artefill që ajo ka në buzë bie shumë pak me kalimin e kohës dhe asaj i duhet të jetojë përgjithmonë me këtë ëndërr të dikurshme të plotësuar, edhe pse tashmë nuk e ka më këtë ëndërr.
als_Latn als_Latn als_Latn als_Latn als_Latn